*Նախագիծ*

**ՀԱՄԱՁԱՅՆԱԳԻՐ**

**ԱՊՀ մասնակից պետությունների հիմնարար հետազոտությունների ոլորտում միջպետական հարաբերությունների համակարգման մասին**

ԱՊՀ մասնակից պետությունների կառավարությունները, այսուհետ` Կողմեր, հիմք ընդունելով ԱՊՀ պետությունների հիմնարար գիտությունների ոլորտում համագործակցության Խորհրդի ստեղծման մասին 2011թ. մայիսի 19 համաձայնագիրը,

հաշվի առնելով գիտության և կրթության ոլորտում համագործակցության զարգացման առաջնայնությունը` համաձայն ԱՊՀ հետագա զարգացման հայեցակարգի` հաստատված ԱՊՀ պետությունների ղեկավարների խորհրդի կողմից 2007թ. հոկտեմբերի 5-ին,

հաշվի առնելով ԱՊՀ մասնակից պետությունների գիտատեխնիկական համագործակցության զարգացման հարցում հիմնարար հետազոտությունների ոլորտի կարևորությունը,

և ցանկանալով զարգացնել և ամրապնդել ԱՊՀ ընդհանուր գիտական տարածությունը,

հաշվի առնելով գիտական հետազոտությունների զարգացման, գիտական կադրերի աջակցության և գիտական կազմակերպությունների նյութատեխնիկական հիմքի արդիականացման հարցերում փոխադարձ հետաքրքրությունը,

գիտակցելով հիմնարար հետազոտությունների ոլորտում Կողմերի գործունեության համակարգման անհրաժեշտությունն ու առաջնայնությունը ԱՊՀ մասնակից պետությունների տնտեսական ներուժի զարգացման նպատակով,

համաձայնեցին ներքոհիշյալի մասին.

**Հոդված 1**

Կողմերը համաձայնեցին համակարգել իրենց գործունեությունը հիմնարար հետազոտությունների, առաջնահերթությունների և ծրագրերի փորձաքննության միասնական (համաձայնեցված) համակարգի ձևավորման, հիմնարար հետազոտությունների համատեղ նախագծերի, ինչպես նաև հիմնարար գիտությունների ոլորտում համագործակցության նորմատիվ - իրավական դաշտի ներդաշնակեցման ոլորտում, մշակել այս ոլորտում փոխգործակցության միասնական մոտեցումներ և սկզբունքներ:

**Հոդված 2**

Կողմերը ընդունում են համատեղ գործունեության արդյունավետ համակարգումն ապահովող միջոցներ՝ ուղղված գիտնականների, սույն Համաձայնագրի անդամ պետությունների հիմնարար հետազոտություններ իրականացնող կազմակերպությունների, Կողմերի ֆոնդերի միջև մշտական շփումների իրականացման համար բարենպաստ պայմանների ստեղծմանը, փոխհարաբերությունների հաստատմանը, նպաստում են գիտական իմացության համաշխարհային տարածմանը և գիտության հանրային կարգավիճակի բարձրացմանը:

**Հոդված 3**

Շահավետ համագործակցության զարգացման նպատակով աջակցություն կցուցաբերվի ԱՊՀ անդամ պետություններին` շեշտը դնելով հետևյալ առաջնային ուղղություններին`

1. Ֆիզիկա-մաթեմատիկա, քիմիա, ՏՏ ոլորտ և տեղեկատվահաղոդակցական տեխնոլոգիաներ,
2. Նանոտեխնոլոգիաներ, նանոնյութեր,
3. Կենսաբանության և բժշկության, գյուղատնտեսության ոլորտներ,
4. Բնօգտագործման և շրջակա միջավայրի պահպանության, կլիմայական փոփոխությունների ոլորտ,
5. Էներգետիկայի, միջուկային, մեքենաշինական և ժամանակակից սարքավորումների ոլորտ,
6. Սոցիալ–տնտեսական և հումանիտար գիտությունների ոլորտ,
7. Կողմերի համաձայնեցրած հիմնարար հետազոտությունների այլ առաջնային ժամանակակից ոլորտներ:

**Հոդված 4**

Կողմերը փոխշահավետ և հավասար հիմքերի վրա համաձայնեցին զարգացնել համագործակցությունը հիմնարար հետազոտությունների հետևյալ ոլորտներում`

1. Համատեղ ծրագրերի իրականացում,
2. Գիտական այցերի, վերապատրաստումների կազմակերպում, այդ թվում երիտասարդ մասնագետների ներգրավում վերոհիշյալ ոլորտում հետագա հետազոտությունների իրականացման համար,
3. Տեղեկատվության փոխանակում,
4. Համատեղ լաբորատորիաների և հետազոտական կենտրոնների ստեղծում և կահավորում,
5. Գիտահետազոտական համաժողովների, սեմինարների, քննարկումների կազմակերպում,
6. Այլ փոխշահավետ գործունեության կազմակերպում:

**Հոդված 5**

Կողմերը պատրաստակամ են տրամադրել, փոխանակել և տարածել իրենց տարածաշրջանում անհրաժեշտ տեղեկատվությունը:

Յուրաքանչյուր կողմ ԱՊՀ անդամ պետությունների հիմնարար գիտությունների ոլորտում համագործակցության Խորհրդին է տրամադրում սույն Համաձայնագրում ԱՊՀ անդամ պետությունների հիմնարար հետազոտությունների հիմնական ուղղությունների վերաբերյալ տեղեկատվություն:

ԱՊՀ անդամ պետությունների հիմնարար գիտությունների ոլորտում համագործակցության Խորհուրդը իրականացնում է փոխանակվող տեղեկատվության համակարգումը:

**Հոդված 6**

Գիտահետազոտական գործունեությունում սույն Համաձայնագրի անդամ պետությունների գիտական և նյութատեխնիկական պաշարների բարելավման նպատակով մասնակիցները անհրաժեշտության դեպքում աջակցություն են ցուցաբերում համատեղ լաբորատորիաների և կենտրոնների ստեղծման գործընթացի կազմակերպման, իրականացման գործում:

Վերոնշյալ լաբորատորիաների կարգավիճակը, իրավական դրությունը, գործառույթները, ստեղծման կարգը, ֆինանսավորումը և հետագա գործունեության իրականացումը սահմանվում է կողմերի միջև առանձին համաձայնությամբ:

**Հոդված 7**

 Կողմերը համաձայնեցին նպաստել հիմնարար հետազոտությունների նկատմամբ հետաքրքրության աճին, հիմնարար հետազոտություններ իրականացնող կադրերի մասնագիտական պատրաստման որակի բարելավմանը, ազգային և միջազգային փորձի ուսումնասիրմանը, գիտական կադրերի շարժունակության զարգացմանը, հատկապես երիտասարդ գիտնականների և մասնագետների շրջանակում՝ ներդնելով ժամանակակից առաջադեմ մոտեցումներ և մեթոդներ՝ գիտական ներուժը պահպանելու և այն միջազգային գիտական միջավայրում ներդնելու համար:

 Կողմերը կնպաստեն սույն համաձայնագրի անդամ պետությունների գիտնականների, մասնագետների և փորձագետների կողմից գրադարաններից և արխիվներից օգտվելու հասանելիության ապահովմանը:

**Հոդված 8**

Հիմնարար հետազոտությունների բնագավառում համագործակցությանը նպաստող համատեղ ծրագրերի և նախագծերի, միջոցառումների իրականացման համար ֆինանսական միջոցների ձևավորման աղբյուրներ կարող են հանդիսանալ.

ա) հիմնադրամների միջոցները, որոնք ստեղծվել և/կամ ստեղծվում են համատեղ հիմքով շահագրգիռ ԱՊՀ անդամ պետությունների կողմից գիտական հետազոտությունների ֆինանսավորման նպատակով,

բ) յուրաքանչյուր Կողմի միջոցները համաձայնեցված թեմայով,

գ) հիմնադրամների և սույն Համաձայնագրի մասնակից պետությունների այլ կազմակերպությունների դրամաշնորհները,

դ) այլ աղբյուրներ, որոնք չեն հակասում սույն Համաձայնագրի մասնակից պետությունների ազգային օրենսդրությանը,

Յուրաքանչյուր Կողմ կամ Համաձայնագրի մասնակից պետության կազմակերպություն ինքնուրույն է կրում իր մասնակցության և իր աշխատակիցների մասնակցության ծախսերը այլ համատեղ գործունեության մեջ, եթե այն նախատեսված չէ հստակ պայմանավորվածությամբ:

**Հոդված 9**

Հիմնարար հետազոտությունների արդյունավետության բարձրացման և երիտասարդ մասնագետների` հիմնարար գիտության շրջանակում ներգրավման նպատակով` Կողմերը պայմանավորվել են մրցակցության հիման վրա իրականացնել դրամաշնորհային աջակցություն ԱՊՀ անդամ պետությունների երիտասարդ գիտնականների համատեղ նախագծերի համար, որոնք իրականացնում են հիմնարար հետազոտություն:

**Հոդված 10**

Ինտելեկտուալ սեփականության միջոցների նկատմամբ իրավունքի բաշխումը, որը ձեռք է բերվել սույն Համաձայնագրի շրջանակներում ստեղծված համագործակցության արդյունքում, իրականացվում է սույն Համաձայնագրի յուրաքանչյուր մասնակից պետության ազգային օրենսդրության և միջազգային պարտականությունների համաձայն:

Կողմերը ապահովում են ինտելեկտուալ սեփականության իրավական պաշտպանության միջոցների պահպանումը, ինչպես նաև համապատասխան բնույթի տեղեկատվության գաղտնիության ապահովումը այն կարգով, որը հաստատվել է սույն Համաձայնագրի յուրաքանչյուր մասնակից պետության ազգային օրենսդրությամբ և միջազգային պարտականություններով:

Սույն Համաձայնագրի շրջանակներում համագործակցության արդյունքում ստացված տեղեկատվությունը, բացառությամբ` գաղտնի տեղեկատվության, կարող է տարածվել համաշխարհային գիտական միությունում` սույն Համաձայնագրի յուրաքանչյուր մասնակից պետության ազգային օրենսդրության և միջազգային պայմանագրերի համաձայն:

**Հոդված 11**

Յուրաքանչյուր Կողմ սահմանում է լիազորված մարմին (կազմակերպություն), որի վրա դրվում է սույն Համաձայնագրի իրականացումը, որի մասին տեղեկացնում է ավանդապահը` միաժամանակ ծանուցելով ներկառավարական ընթացակարգերի իրականացման մասին, որոնք անհրաժեշտ են, որպեսզի սույն համաձայնագիրը ուժի մեջ մտնի:

**Հոդված 12**

 Լիազորված մարմինների (կազմակերպությունների) համագործակցության կոորդինացումը իրականացվում է ԱՊՀ մասնակից պետությունների հիմնարար գիտությունների ոլորտում համագործակցության Խորհուրդը:

**Հոդված 13**

Համաձայնագրի կիրառման և մեկնաբանման արդյունքում Կողմերի միջև առաջացած վիճելի հարցերը լուծվում են խորհրդատվությունների և շահագրգիռ Կողմերի միջև բանակցությունների միջոցով:

**Հոդված 14**

Կողմերի համաձայնությամբ սույն Համաձայնագրի մեջ կարող են կատարվել դրա անբաժանելի մասը կազմող փոփոխություններ և լրացումներ, որոնք ձևակերպվում են համապատասխան արձանագրությամբ:

**Հոդված 15**

Սույն Համաձայնագիրն ուժի մեջ է մտնում այն ստորագրած Կողմերի կողմից ներպետական ընթացակարգերի կատարման մասին երրորդ ծանուցումը ավանդապահի կողմից ստանալու օրվանից 30 օր հետո:

 Ներպետական ընթացակարգերն ավելի ուշ կատարած Կողմերի համար սույն Համաձայնագիրն ուժի մեջ է մտնում ավանդապահի կողմից համապատասխան փաստաթղթերը ստանալու օրվանից 30 օր հետո:

**Հոդված 16**

Սույն Համաձայնագիրն ուժի մեջ մտնելուց հետո բաց է ԱՊՀ յուրաքանչյուր մասնակից պետության անդամակցության համար՝ ավանդապահին միանալու մասին փաստաթղթերը ներկայացնելու միջոցով:

 Միացող պետության համար սույն Համաձայնագիրն ուժի մեջ է մտնում ավանդապահի կողմից միանալու մասին փաստաթուղթը ստանալու օրվանից 30 օր հետո:

**Հոդված 17**

Սույն Համաձայնագիրը կնքվում է անորոշ ժամկետով:

Յուրաքանչյուր Կողմ կարող է դուրս գալ սույն Համաձայնագրից` ավանդապահին ներկայացնելով իր մտադրության մասին գրավոր ծանուցում դուրս գալու ժամկետից 6 ամսից ոչ ուշ և կարգավորելով այն ֆինանսական և այլ պարտականությունները, որոնք առաջացել են սույն Համաձայնագրի մասնակից լինելու պահից ի վեր:

Կատարվել է \_\_\_\_\_\_\_\_ քաղաքում \_\_\_\_\_ թվականի \_\_\_\_\_\_\_\_\_\_\_ \_\_\_ մեկ բնօրինակով՝ ռուսերեն լեզվով: Բնօրինակը պահվում է Անկախ պետությունների համագործակցության գործադիր կոմիտեում, որը սույն Համաձայնագիրը ստորագրած յուրաքանչյուր պետությանը կտրամադրի դրա վավերացված պատճենը:

Ադրբեջանական Հանրապետության կառավարություն

Հայաստանի Հանրապետության կառավարություն

Բելառուսի Հանրապետության կառավարություն

Ղազախստանի Հանրապետության կառավարություն

Ղրղստանի Հանրապետության կառավարություն

Մոլդովայի Հանրապետության կառավարություն

Ռուսաստանի Դաշնության կառավարություն

Տաջիկստանի Հանրապետության կառավարություն

Թուրքմենստանի կառավարություն

Ուզբեկստանի Հանրապետության կառավարություն

Ուկրաինայի կառավարություն